**P r e d k l a d a c i a  s p r á v a**

Správa o poľnohospodárstve a  potravinárstve v Slovenskej republike za rok 2010 bola vypracovaná na základe § 3 ods. 2 písm. g) zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka a v súlade s Plánom práce vlády SR na rok 2011.

V správe sa v kontexte s vývojom makroekonomickej situácie v ekonomike SR podáva informácia o svetovom poľnohospodárstve, poľnohospodárstve krajín EÚ, o situácii, vývoji a výhľade v poľnohospodárskom sektore SR, o situácii v potravinárstve SR, o výrobe v  poľnohospodárstve a potravinárstve, o agropotravinovom trhu, o potravinovej bezpečnosti, ekonomicko-finančnej situácii podnikateľských subjektov v agropotravinárskom komplexe SR a o súčasnej technickej úrovni agropotravinárskeho komplexu. Správa ďalej hodnotí uplatňovanie poľnohospodárskej politiky za rok 2010, mnohostrannú a bilaterálnu spoluprácu agropotravinárskeho komplexu  so zahraničím a definuje závery s odporúčaniami.

Pri vypracovaní materiálu sa vychádzalo z  analytických poznatkov o výsledkoch hospodárenia v roku 2010, celkovej finančno-ekonomickej situácii v agropotravinárskom komplexe, štatistických zisťovaní, informačných listov rezortu, Programového vyhlásenia vlády SR a z podkladov medzinárodných inštitúcií.

Predkladaná správa má informatívny, analytický a hodnotiaci charakter a nemávplyv na rozpočet verejnej správy, podnikateľské prostredie, sociálnu oblasť, životné prostredie a informatizáciu spoločnosti.

Materiál bol prerokovaný a schválený dňa 21. septembra 2011 na 63. rokovaní vlády Slovenskej republiky.